Kateřina Siniaková

**Kateřina Siniaková** (* 10. máj 1996, Hradec Králové) je česká tenistka.

Na grandslame vyhrala desať trofejí v štvorhre a jednu v mixe. V rokoch 2018 – 2025 bola opakovane svetovou jednotkou vo štvorhre. V piatich obdobiach na čele strávila 161 týždňov, čo ju radí na štvrté miesto historických štatistík WTA. Štyrikrát zakončila sezónu na vrchole deblovej klasifikácie. Na Letných olympijských hrách 2020 sa s Barborou Krejčíkovou stala olympijskou víťazkou v štvorhre. Obe tak pre Česko získali prvú zlatú medailu v tenise z olympiády. Na parížskej olympiáde 2024 vyhrala s Tomášom Macháčom zmiešaná štvorhru.

S Krajčíkovou tiež triumfovala aj na French Open 2018, vo Wimbledone 2018 a 2022, Australian Open 2022 a 2023,  rovnako ako na Turnaji majsteriek 2021. Titulom na US Open 2022 skompletovali kariérny grandslam, kariérny Zlatý Slam a ako prvý ženský pár v histórii dovŕšili i kariérny Super Slam. Stali sa tak piatou dvojicou otvorenej éry s aspoň siedmimi grandslamovými titulmi. Ako porazené finalistky skončili na Turnaji majsteriek v 2018 a 2022 a na Australian Open 2021. V závere sezóny 2023 iniciovala ukončenie spolupráce s Krejčíkovou. 

Ďalšie deblové grandslamy získala na French Open 2024 s Coco Gauffovou, vo Wimbledone 2024 a na Australian Open 2025 s Taylor Townsendovou. Mix ovládla po boku Sema Verbeeka vo Wimbledone 2025.
V juniorskej kategórii ovládla s Krejčíkovou tri grandslamové štvorhry na French Open 2013, vo Wimbledone 2013 a US Open 2013. Do finále sa prebojovala na juniorke Australian Open 2013 a floridskom Orange Bowl v 2012.

Svetovou jednotou vo štvorhre sa s Krajčíkovou prvý raz stali spoločne, ako piata a šiesta Češka, respektíve štyridsiata a štyridsiata prvá hráčka od zavedenia klasifikácie v roku 1984. Vytvorili tak štrnástu dvojicu na vrchole. Sezóny 2018, 2021, 2022 a 2024 zakončila na prvom mieste rebríčka štvorhry.

Vo svojej kariére na WTA Tour vyhrala päť singlových titulov na všeťkých povrchoch, keď ovládla Shenzhen Open 2017, Zavarovalnica Sava Portorož 2022 a Jiangxi Open 2023 na tvrdom povrchu, antukový Swedish Open 2017 a trávnatý Bad Homburg Open 2023. K nim pridala tridsať deblových triumfov. V rámci okruhu ITF získala osem titulov v dvojhre a štyri v štvorhre. Na rebríčku WTA bola v dvojhre najvyššie v júni 2024 na **27. mieste**. V decembri 2012 figurovala na juniorskom kombinovanom rebríčku ITF na 2. mieste. 

Trenérsky tím vedie jej otec Dmitrij Siniakov. Jeho členkou je Jevgenija Manjukovová a bola v ňom aj Helena Suková. Domovským oddielom je od roku 2011 Tenisový klub Sparta Praha.

V českom tíme Billie Jean King Cupu debutovala v roku 2017 vo štvrťfinále Svetovej skupiny proti Španielsku, v ktorom za rozhodnutého stavu prehrala po boku Šafářovej štvorhru s párom Martínezová Sánchezová a Sara Sorribesová Tormová. Češky zvíťazili 3:2 na zápasy. Jednotkou bolo v nasledujúcom semifinále s USA v ktorom porazila Rogersovú a prehrala s Coco Vandeweghe, rovnako i rozhodujúcu štvorhru. V roku 2018 bola členkou víťazného družstva. V pražskom finále proti USA vyhrala obe dvojhry a Češky triumfovali 3:0 na zápasy. Do novembra 202e v súťaži nastúpila v štrnástich zápasoch s bilanciou 5–2 v dvojhre a 3–4 v štvorhre.

V rokoch 2018, 2021 a 2022 vytvorila s Barborou Krejčíkovou deblový pár roku WTA a obe sa stali aj majsterkami sveta ITF. V roku 2024 vyhrala hlavnú kategóriu českej tenisovej ankety *[[Zlatý kanár]]*.

## Referencie


## Iné projekty

## Externé odkazy
* 
* 

## Zdroj

Kategória:Českí tenisti
Kategória:Osobnosti z Hradca Králové